Plooie is terug! | rooi rose Plooie is terug! | rooi rose
Plooie is terug!
Onthou jy nog die beginjare van die nuwe millenium, toe Britney Spears se skoolmeisie geplooide romp saam met haar groot treffer "Hit me baby one more time..." oral gewild was? Hierdie seisoen is daardie einste plooie weer terug, maar met ’n bietjie meer van ’n volwasse en modieuse gevoel. Die loopplanke vir H/W 2016 asook S/S 2016 was vol plooie en ’n mens kon alles sien, van metaalkleurige rompe tot fleurige rokke. Plooie moet hierdie jaar sinoniem word met jou gunstelinguitrusting.
Daar is die 3 verskillende plooie waarvoor jy hierdie seisoen moet uikyk:
1 Die trekklavier-plooi
Hierdie tipe plooi lyk soos die blaasbalk van ’n trekklavier. Die plooitjies is smal en maak ’n zigzag-patroon wat boontoe kyk. Dit word ook Sunburst-plooie genoem. Die trekklavier-plooi is die gewildste tipe plooi vir die seisoen. Dra so ’n geplooide romp met ’n t-hemp vir ’n informele voorkoms. ’n Metaalkleurige geplooide romp in die afwerking is veral modieus!
2 Die kristal-plooi
As ’n mens vinnig kyk, lyk die kristal-plooi presies soos die trekklavier-plooi, maar dit is nietemin verskillend. Die plooie is baie fyn en skerp, en dit lê plat (anders as die trekklavier-plooi wat boontoe kyk). Die plooie oorvleuel mekaar ’n bietjie – amper soos vertikale blindings. ’n Mens sien hierdie plooie ook dikwels in mans se tuxedo-hempde.
3 Die boks-plooi
Hierdie plooi is wyd gevou om ’n plat area aan die bokant te vorm. Dit kan gebruik word as ’n enkel plooi (bv. aan die agterkant van ’n hemp), of as ’n reeks plooie (soos die van ’n Cheerleader). Die boks-plooi is ’n uitstekende afwerking om ’n hemp meer vroulik te laat lyk, maar dit gee ’n romp ook ’n meer deftige gevoel.